DR's jurister: OK at streame DR NU på pc'en - men ikke på tv'et

En DR NU-app på dit smart-tv bryder angiveligt ophavsretsloven, selvom præcis det samme indhold kan ses lovligt på din computerskærm.

Ideen er bedre end god - den er stjernehamrende oplagt. Giv ejere af de såkaldte smart-tv adgang til at se DR's streamingtjeneste dr.dk/nu gennem en dedikeret app til fjernsynet.

Sådan tænkte elektronikingeniør Rune Dahl Jørgensen, og herefter var der ikke langt fra tanke til handling.

»Der findes en masse apps, men de fleste er ikke særlig anvendelige. Hvad skal man med Facebook eller sudoku på fjernsynet? For mig er det mest oplagt at bruge skærmen til video. Og så opdagede jeg, at DR havde lagt API'et til deres web-tv ud, så det er frit tilgængeligt,« fortæller han i et interview på it-fagforeningen Prosas hjemmeside.

Ideen var så god, at tv-producenten Samsung også var med på den. Men desværre var ideen ikke god nok til, at DR's jurister kunne sige god for setup'et. For lige pludselig var der problemer med, hvem der havde rettighederne til det indhold, appen streamede. Problemer der i øvrigt ikke eksisterer, når det samme indhold streames i en webbrowser.

»Hvis vi skulle give den tilladelse, ville det åbne en ny diskussion om rettigheder. I dag er der en række retransmittører, der videresender DR's signaler. Det er for eksempel kabel-tv-selskaber og antenneforeninger. De har clearet rettigheder via Copydan. Så vi mener, at producenterne af smart-tv på samme måde skal afklare rettighedsspørgsmålet,« Carsten Corneliussen fra DR Strategi og Politk til Prosa.dk..

Hvilket naturligvis ærgrer udvikleren af appen, Rune Dahl Jørgensen.

»Det virker helt defekt, at man betaler medielicens for at kunne se DR på nettet, og så må man ikke se det samme på sit fjernsyn. Det gør mig lidt vred,« siger han til Prosa.dk.